Kommissionens forordning (EF) nr. 190/2001

af 30. januar 2001

om ændring af forordning (EF) nr. 1772/96 om gennemførelsesbestemmelser til de særlige foranstaltninger for forsyning af de oversøiske franske departementer med læggekartofler (forsyningsopgørelse)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3763/91 af 16. december 1991 om særlige foranstaltninger for visse landbrugsprodukter til fordel for de oversøiske franske departementer(1), senest ændret ved forordning (EF) nr. 2826/2000(2), særlig artikel 2, stk. 6, og

ud fra følgende betragtninger:

(1) I medfør af artikel 2 i forordning (EØF) nr. 3763/91 fastsættes de franske oversøiske departementers foreløbige forsyningsopgørelse for læggekartofler og støtten for produkter fra resten af EF for kalenderåret 2000 ved Kommissionens forordning (EF) nr. 1772/96(3), senest ændret ved forordning (EF) nr. 263/2000(4). Den foreløbige forsyningsopgørelse bør fastsættes for kalenderåret 2001. Den bør fastsættes på grundlag af de franske oversøiske departementers behov.

(2) I medfør af artikel 2, stk. 4, i forordning (EØF) nr. 3763/91 bør støtten til forsyning af de franske oversøiske departementer med læggekartofler fra resten af EF fastsættes på en sådan måde, at forsyningen sker på vilkår, der for den endelige forbruger svarer til fordelen ved, at læggekartofler fra tredjelande fritages for importtold. Støtten bør fastsættes under hensyntagen til omkostningerne ved forsyning fra verdensmarkedet.

(3) Denne forordning træder i kraft efter udløbet af fristen for indgivelse af licensansøgninger i januar 2001. For at undgå en afbrydelse af OD's forsyning bør artikel 4, stk. 1 og 2 i forordning (EF) nr. 1772/96 fraviges, så det for denne ene måned tillades, at licensansøgningerne indgives indtil fem arbejdsdage efter denne forordnings ikrafttræden, og at fristen for udstedelse af licenserne fastsættes til indtil ti arbejdsdage efter denne forordnings ikrafttræden.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Tobak -

UDSTEDT FØLGENDE FORORDNING:

Artikel 1

I forordning (EF) nr. 1772/96 foretages følgende ændringer:

1) Artikel 1 affattes således:

"Artikel 1

Med henblik på anvendelsen af artikel 2 i forordning (EØF) nr. 3763/91 fastsættes den mængde i den foreløbige forsyningsopgørelse for læggekartofler henhørende under KN-kode 0701 10 00, som fritages for told ved import til de franske oversøiske departementer, eller hvortil der ydes EF-støtte for produkter fra resten af EF, i bilaget."

2) Artikel 2 affattes således:

"Artikel 2

Den i artikel 2, stk. 4, i forordning (EØF) nr. 3763/91 omhandlede støtte til de franske oversøiske departementers forsyning fra EF-markedet med læggekartofler i overensstemmelse med den foreløbige forsyningsopgørelse fastsættes i bilaget."

Artikel 2

Uanset artikel 4, stk. 1, indgives ansøgningerne om licenser for januar 2001 til den kompetente myndighed indtil fem arbejdsdage efter denne forordnings ikrafttræden.

Uanset artikel 4, stk. 2, udstedes licenserne for januar 2001 indtil ti arbejdsdage efter denne forordnings ikrafttræden.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. januar 2001.

På Kommissionens vegne

Franz Fischler

Medlem af Kommissionen

(1) EFT L 356 af 24.12.1991, s. 1.

(2) EFT L 328 af 23.12.2000, s. 2.

(3) EFT L 232 af 13.9.1996, s. 13.

(4) EFT L 29 af 4.2.2000, s. 3.

BILAG

Opgørelse over de franske oversøiske departementers forsyning med læggekartofler for perioden fra 1. januar til 31. december 2001

>TABELPOSITION>